



Nashville Predatorsin maalivahti Pekka Rinne oli juuri saapunut Ouluun Helsingistä, jossa hän käväisi syksyn World Cupin tiedotustilaisuudessa. Hän avasi puhelimensa Oulun kentällä.

Rinne on kestänyt maalissa monet tiukat paikat ja taistelut. Hän on suomalainen kelohonka, joka ei pienestä hätkähdä.

Mutta tämä uutinen pysäytti.

Hänen pitkäaikainen joukkuekaverinsa ja hyvä ystävänsä Shea Weber oli myyty Montreal Canadiensiin. Vaihdossa tuli toinen huippuluokan puolustaja, P.K. Subban.

– Oli se aikamoinen järkytys ja sokki. Ei sitä halunnut uskoa aluksi, Rinne kertoo NHL.com/fi:lle suurimman pölyn laskeuduttua.

– Weberillä oli kuitenkin pitkä sopimus, eikä ollut odotettavissa, että hän lähtisi mihinkään. Mutta loppujen lopuksi bisnestähän tämä on.

Weberin jättisopimus ulottuu aina vuoteen 2026 asti. Siitä ei ole tietoa, että pelaako 30-vuotias puolustaja sopimuksen loppuun – ainakaan Nashvillessä se ei tapahdu.

Rinteen ja Weberin yhteinen taival alkoi jo Nashville Predatorsin farmijoukkueessa Milwaukee Admiralsissa kaudella 2005–06. Rinne oli kaukaa Suomesta tullut keltanokka, eikä Weberkään ollut vielä oppinut talon tavoille, vaikka hän olikin yksi seuran huippulupauksista.

Kaksikon huumorintaju osui yhteen, vaikka taustat olivat tyystin erilaiset. Maalivahti ja puolustaja ovat olleet Nashvillen tuki ja turva kaikki nämä vuodet.

Keskiviikkona iltapäivällä Pohjois-Amerikan itärannikon aikaa loppui aika joukkuetoverina, mutta ystävyys jatkuu varmasti loppuelämän.

– Puhuin hänen kanssaan myöhemmin, ja oli mies itsekin aika sokissa. Ei hän ollut yhtään valmistautunut tällaiseen.





Eivät Rinne ja Weber ole ainoita, jotka ovat reagoineet vaihtokauppaan voimakkaasti. Varsinkin Montrealissa Subbanista luopuminen on aiheuttanut kunnon kansalaisliikkeen.

– Tunnen Weberin niin hyvin, että voin sanoa varmasti, että Montreal sai sekä loistavan pelaajan että hienon ihmisen.

Rinteen ja muun Nashvillen onneksi Weber sai siirron itäiseen konferenssiin. Härkämäistä puolustajaa vastaan ei yksikään jääkiekkoilija kohtaa mielellään.

Chicagon tähtisentteri Jonathan Toews tviittasi maajoukkuekaverilleen kiitokset siitä, että hän vaihtoi konferenssia.

Niin ikävä kuin siirto olikin, Rinne on jo innoissaan Subbanin tulosta. Hän tuo Nashvillen muutenkin vahvaan pakistoon Norris-tason osaamista.

Nashville on ollut pitkään hyvä joukkue, mutta Subbanin hankinta tuo aivan uudenlaista mielenkiintoa Predatorsia kohtaan. Nashvillen kotiyleisö on jo nyt yksi NHL:n villeimmistä.

Voi kuvitella millainen mökä hallissa on, kun Subban alkaa vetää hyökkäysalueella ”spin-o-rama”-harhautuksiaan.

– Subban on loistava pelaaja, joka on koko ajan kasvanut isompaan rooliin. Niin kaukalossa kuin sen ulkopuolellakin, Rinne naurahtaa.

– Subban on tähtipelaaja, menee hän mihin tahansa. Sikäli varmasti mikään ei muutu.

Nashvillen asiat alkavat olla kokonaisuutena hyvin paketissa. Ykköshyökkääjä Filip Forsbergin kiinnittäminen kuuden vuoden sopimuksella oli iso asia organisaatiolle.

– Viime vuonna otimme ison askeleen eteenpäin varsinkin pudotuspeleissä. Nuoret jätkät ovat nostaneet meidät uudelle tasolle.





Nashille oli pitkään Rinteen, Weberin ja puolustaja Ryan Suterin joukkue. Suter lähti Minnesota Wildin riveihin jo kaudeksi 2012–13.

Nyt kolmikosta on jäljellä enää Rinne, joka on Nashvillen pitkäaikaisin pelaaja.

– Kyllä, olen viimeinen mohikaani, Rinne naurahtaa.

– Olen onnekas siinä, että olen saanut pelata näin pitkään samassa seurassa. Mutta eihän sitä koskaan tiedä, että milloin se treidi tulee itsellekin.